《郑子尹婿生日作长句示之》
清代·黎恂

郑子有才不可羁，卓立天骨矜权奇。郑子能文苦不遇，即今三十已虚度。

少年曾读等身书，寻常咳唾皆成珠。饥来一字不堪煮，吁嗟吾道其非欤。

小住京华歇行脚，依旧归心殊落落。如入宝山空手回，江湖与我同飘泊。

买鱼沽酒向沙津，一醉东风桃李春。英雄未必无知己，相尔岂是蓬蒿人。

作者简介：（1785—1863）清贵州遵义人，字雪楼，晚号拙叟。嘉庆十九年进士，知浙江桐乡县。咸丰间官云南东川府巧家厅同知。淡于荣利，好学不倦。尤长古今诗。有《蛉石轩诗文集》、《千家诗注》、《运铜纪程》等。